酬楊八庶子喜韓吳興與余同遷見贈
作者：劉禹錫
朝代：唐

paragraphs: 早遇聖明朝，鴈行登九霄。
文輕傅武仲，酒逼蓋寬饒。
捨矢同瞻鵠，當筵共賽梟。
琢磨三益重，唱和五音調。
臺柏煙常起，池荷香暗飄。
星文辭北極，旗影度東遼。
直道由來黜，浮名豈敢要。
三湘與百越，雨散又雲搖。
遠守慙侯籍，徵還荷詔條。
顇容唯舌在，別恨幾魂銷。
滿眼悲陳事，逢人少舊僚。
煙霞爲老伴，蒲柳任先凋。
虎綬懸新印，龍舼理去橈。
斷腸天北郡，攜手洛陽橋。
幢蓋今雖貴，弓旌會見招。
其如草玄客，空宇久寥寥。